**Komlói Kistérség Többcélú Önkormányzati Társulás**

**Szilvási Bölcsőde 7300 Komló, Függetlenség u. 28.**

****

**Szakmai Program**

**Készítette:**

**Fehérné Potkovácz Anikó**

**Pedagógiai hitvallásunk**

**Az igazi nevelés nem szigorú büntetés és a**

**szerető engedékenység taktikáján múlik, hanem**

**mindenekelőtt a példán.**

**A mintán!**

**Gyermekünkre elsősorban lényükkel hatunk.**

**Azzal, akik vagyunk!**

**Amit mondunk, kevés.**

**Egész lényünkkel nevelünk.**

**(Müller Péter)**

Tartalomjegyzék

[1. Bevezetés 5](#_Toc47414288)

[1.1 A bölcsőde helye és szerepe a szociális ellátórendszerben 5](#_Toc47414289)

[1.2 Az ellátási terület jellemzői 5](#_Toc47414290)

[1.3 Szervezeti felépítés 5](#_Toc47414291)

[1.4 Az intézmény célja, feladatai 5](#_Toc47414292)

[2 A bölcsődei nevelés-gondozás 6](#_Toc47414293)

[2.1 Tevékenységünk fő célja 7](#_Toc47414294)

[2.2 A bölcsődei nevelés – gondozás alapelvei 8](#_Toc47414295)

[2.3 Bölcsődénkben a nevelés – gondozás feladatai 9](#_Toc47414296)

[2.4 A bölcsődei nevelés - gondozás főbb helyzetei 10](#_Toc47414297)

[3 A bölcsődei élet megszervezése 13](#_Toc47414298)

[3.1 Gyermekcsoportok szervezése 13](#_Toc47414299)

[3.2 Kapcsolat a szülőkkel 13](#_Toc47414300)

[3.3 Családlátogatás 14](#_Toc47414301)

[3.4 Szülőcsoportos beszélgetések 14](#_Toc47414302)

[3.5 A gyermekek beszoktatása (adaptáció) – szülővel történő fokozatos beszoktatás 14](#_Toc47414303)

[3.6 „Saját gondozónő” - rendszer 15](#_Toc47414304)

[3.7 Napirend 15](#_Toc47414305)

[3.8 A bölcsőde rendezvényei, szervezett programok 16](#_Toc47414306)

[4 Működéshez szükséges feltételek 16](#_Toc47414307)

[4.1 Személyi feltételek 16](#_Toc47414308)

[4.2 Tárgyi feltételek 17](#_Toc47414309)

[4.3 Csoportszobák 17](#_Toc47414310)

[4.4 Udvar 18](#_Toc47414311)

[4.5 Tálalókonyha 18](#_Toc47414312)

[4.6 Mosoda 18](#_Toc47414313)

[5 Az ellátás igénybevételének módja 18](#_Toc47414314)

[5.1 A gyermekek felvételének rendje 18](#_Toc47414315)

[5.2 A bölcsőde nyitvatartási rendje: 19](#_Toc47414316)

[5.3 A bölcsődei ellátás megszűnik: 19](#_Toc47414317)

[5.4 Térítési díjak 19](#_Toc47414318)

[6 A bölcsőde kapcsolatai más intézményekkel 20](#_Toc47414319)

[7 Az intézmény szolgáltatásáról szóló tájékoztatás helyi módja 21](#_Toc47414320)

[8 Érdekvédelem 21](#_Toc47414321)

[9 A szakmai felkészültsége biztosításának módja, formái 22](#_Toc47414322)

[Záró rendelkezések 23](#_Toc47414323)

**Mellékletek**

**Intézmény főbb adatai**

**Intézmény neve:** Komlói Kistérség Többcélú Önkormányzati Társulás

Szilvási Bölcsőde

**Intézmény székhelye:** 7300 Komló, Függetlenség u. 28.

**Telefon/fax:** 72/481-371

**E-mail:**  [szilvasibolcsode1967@gmail.com](mailto:szilvasibolcsode1967@gmail.com)

**Az intézmény fenntartója:** Komlói Kistérség Többcélú Önkormányzati társulás

**Az intézmény ellátási területe:** Komlói Kistérség területe

**Férőhelyszám:** 68 fő

**Nyitvatartási idő:** 530 – 17 óra (munkanapokon)

**Az intézményvezetője:** Fehérné Potkovácz Anikó

**A szakmai program érvényessége:** 2018-2023

# Bevezetés

## A bölcsőde helye és szerepe a szociális ellátórendszerben

A gyermekek védelméről és gyámügyi igazgatásról szóló 1997. évi XXXI. törvény rendelkezése szerint a bölcsőde a gyermekjóléti alapellátás része, azon belül a gyermekek napközbeni ellátásának egyik formája. Olyan szolgáltató intézmény, amely az alapellátás keretében alaptevékenységként napközbeni ellátást nyújt a 3 éven aluli gyermekek számára.

## Az ellátási terület jellemzői

A bölcsődénkbe jelentkezők elsősorban helyi lakosok, azonban az ellátási területbe tartozó kistérségi településekről is érkeznek hozzánk gyermekek. Mivel intézményünk a város egyetlen bölcsődéje, a város minden pontjáról, sokszor nagyon eltérő szociokulturális háttérrel érkeznek hozzánk a kisgyermekek. A bölcsőde esélyegyenlőséget biztosít a nehéz szociális háttérrel rendelkező családok és gyermekeik számára, fontos szerepet tölt be a szegénység okozta problémák kezelésében, segítséget jelent a családok számára a munkavállalás, a munkahely megtartásának tekintetében.

Munkánk alapelve, a gyermek szeretetén alapuló, a gyermeki jogokat tiszteletben tartó, gyermekközpontú nevelés.

## Szervezeti felépítés

A Szilvási Bölcsőde 1967 óta több fennhatóság alatt, 2010 óta a Komlói Kistérség Többcélú Önkormányzati Tárulás fenntartásában biztosítja a város bölcsődei ellátását. Intézményünk 68 férőhelyen, három gondozási egységre tagolódva 5 bölcsődei csoportban (Ficánka, Katica, Lepke, Napocska, Micimackó), várja a gyermekeket.

Területi elhelyezkedése szerint Komlón a Szilvási városrészben található. Az intézményben egységes szakmai elvárások érvényesülnek a nevelés - gondozás területén.

1967-ben épült, földszintes, szabadon álló, eredetileg is bölcsődének épült épület. Forgalmas úttól távol, mégis jól megközelíthető, csendes, nyugodt, környezetben, közvetlenül az óvoda és iskola szomszédságában helyezkedik el.

## Az intézmény célja, feladatai

A bölcsőde feladata a családban nevelkedő 3 éven aluli gyermekek nevelése – gondozása. A gyermekek életkorának megfelelő nappali felügyeletét, nevelését, gondozását, foglalkoztatását és étkeztetését kell megszervezni azon gyermekek számára, akiknek szülei/nevelői munkavégzésük, munkaerő-piaci részvételt elősegítő programban, képzésben való részvételük, betegségük vagy egyéb okok miatt napközbeni ellátásukról nem tudnak gondoskodni.

A kisgyermekek intézményes nevelésének és gondozásának célja, hogy hozzájáruljon a gyermek testi, értelmi, érzelmi és erkölcsi fejlődésének, jólétének, a családban történő nevelésének elősegítéséhez. A gyermekek harmonikus fejlődésének érdekében törekszünk olyan családias, derűs, szeretetteljes, érzelmi biztonságot nyújtó környezetet biztosítani, mely az egyéni és az életkori sajátosságok figyelembevételével biztosítja a gyermeki személyiség kibontakoztatását. Mindezek a törekvések csak a szülőkkel szorosan együttműködve valósulhatnak meg.

Ez egy összetett, többrétű feladat:

* Egyrészt megosztja a családokkal a gyermekneveléssel járó feladatokat annak érdekében, hogy az anya képezni tudja magát, munkát tudjon vállalni, így biztosítva a családi egzisztenciális biztonságát.
* Másrészt a kisgyermeknevelők magas szintű, naprakész szakmai tudássukkal erősítik a szülőket szülői kompetenciájukban, segítséget nyújtanak gyermeknevelési tanácsokkal.
* Harmadrészt olyan gyermekek számára nyújt ellátást, gondozást, fejlesztést, akiknek ez a családjában nem, vagy csak részben biztosított.

Bölcsődénk mindezek mellett segítő szerepet tölt be a gyermekvédelemben is. Ez a jelenlét főként a prevenció és a hátrányok csökkentésének területén jelentős. A gyermekek alapvető joga, hogy egyenlő, elérhető segítséget kapjanak képességeik, készségeik kibontakoztatásához, családban történő nevelkedésükhöz. Kiemelten ügyelni kell arra, hogy a hátrányos megkülönböztetés minden formájától mentes gondozásban, nevelésben részesüljön a gyermek. Intézményünkben lehetőségünk nyílik az eltérő élethelyzetből induló gyermekek problémáinak lehető legkorábbi felismerésére, fejlesztésére, a nagyon korán jelentkező hátrányok mérséklésére a lemaradás csökkentése érdekében. Ebben segítségünkre van egy gyógypedagógus kolléga heti 2 órában.

Fontos feladatunknak tartjuk a gondjainkra bízott kisgyermekeknek a lehetőségeken belül minden segítséget megadni a hátrányok kompenzálásához, az egyéni bánásmód keretei között. A bölcsőde, mint a szocializáció másodlagos színtere, megfelelő közeg arra, hogy meleg, barátságos, biztonságot nyújtó légkörben, életkornak és fejlettségi szintnek megfelelő pedagógiai és pszichológiai irányelvek szerint, személyre szóló, differenciált bánásmóddal hozzájáruljon a gyermekek személyiségének kibontakoztatásához.

# A bölcsődei nevelés-gondozás

Az intézményünkben folytatott szakmai munkát a Bölcsődei nevelés-gondozás országos alapprogramja határozza meg. Az Alapprogram szemlélete szerint a bölcsődei nevelés középpontjában a gyermek és közvetett módon a gyermeket nevelő családok állnak. A bölcsődében dolgozó szakemberek a családra, mint komplex rendszerre tekintenek, melynek értelmében nem csak a kisgyermek nevelését-gondozását, hanem az egész család támogatását célozzák meg. A családban nevelkedő kisgyermek számára a családi nevelést segítve, napközbeni ellátás keretében a gyermek fizikai- és érzelmi biztonságának és jóllétének megteremtésével, feltétel nélküli szeretettel és elfogadással, a gyermek nemzeti/etnikai hovatartozásának tiszteletben tartásával, identitásának erősítésével, kompetenciájának figyelembevételével, tapasztalatszerzési lehetőség biztosításával, viselkedési minták nyújtásával elősegíteni a harmonikus fejlődést.

A hátrányos helyzetű, a szegény és a periférián élő családok gyermekei esetében a hátrányoknak és a következményeiknek enyhítésére törekvés.

A csoportban gondozható, nevelhető sajátos nevelési igényű gyermekek esetében pedig minél fiatalabb életkortól kezdve a gondozásba ágyazott fejlesztés formájában segíteni a habilitációt és a rehabilitációt. Mindezek segítik az egyenlő esélyekhez jutást, a társadalmi beilleszkedést.

## Tevékenységünk fő célja

A gondjainkra bízott gyermekek biztonságban, egészséges, esztétikus, szeretetteljes, inger gazdag környezetben nevelkedjenek, a szülőktől távoltöltött időben is jól és otthonosan érezzék magukat.

Beszoktatás (adaptáció) során segítsük a gyermek mielőbbi beilleszkedését, alkalmazkodását az új környezethez, felnőttekhez, csoporttársakhoz. Az anyától való elszakadás próbára teszi a kötődés biztonságát, ezért a kisgyermeknevelők meleg, szeretetteljes odafordulással igyekeznek enyhíteni az anyai depriváció okozta tüneteken.

Családias, meleg, barátságos légkörben, személyre szóló, egyéni bánásmóddal járulunk hozzá a gyermekek személyiségének kibontakoztatásához. A szülőkkel együttműködve nyugodt, szeretetteljes légkörben, boldog, kiegyensúlyozott, egészséges testi és értelmi fejlettségű gyermekeket szeretnénk nevelni.

Változatos tevékenységet biztosítunk a gyermekek érdeklődésére, kíváncsiságára építve, melyen keresztül tapasztalatokat szerezhetnek önmagukról, tárgyi-természeti és társadalmi környezetünkről.

Mindezt nem direkt tanítással, hanem példamutatással, indirekt neveléssel kívánjuk elérni. Ebben az életkorban a tanulás az egész nap folyamán a kisgyermeknevelő és a gyermek közös tevékenysége közben történik.

Ebben az életkorban kezdenek kialakulni a gyermek szokásai, készségei, tapasztalatokat szerez, megfigyel, feladatokat old meg. Kérdez, válaszol, verset, mondókákat, éneket, játékot tanul. A játékok mennyisége, minősége, milyensége alkalmazkodik a korosztályhoz, melynek segítségével a játék öröm forrássá válik számukra.

Az utóbbi években, intézményünkben is egyre nő az eltérő fejlődésmenetű gyermekek száma. Szükségünk lenne szakember iránymutatására a velük való foglalkozáshoz. Hiszen tudjuk, hogy a bölcsőde alkalmas a korai fejlesztésre, mert nagyon jó szocializációs szintér.

Ezért, minden olyan gyermeknél, ahol a testi, idegrendszeri, lelki és cselekvésbeli tulajdonságok területén akadályozottság, elmaradás áll fenn, különleges bánásmódot tesz szükségessé. Ezért fontosnak tartjuk a korai beavatkozást, a korai fejlesztést. Célunk lenne, hogy támogassuk és segítséget nyújtsunk a családnak:

* egy jobb életminőség lehetőségének megteremtésében,
* a társadalom és egyén terheinek a csökkentésében,
* a különböző tünetek súlyosbodásának, illetve újak kialakulásának megelőzésében,
* a lehető legtökéletesebben beilleszteni a sérült gyermeket az épek közösségébe.

A családi nevelést kiegészíti a bölcsődei nevelés, ezért fontosnak tartjuk a családokkal történő szoros együttműködést.

Ahhoz, hogy a szülő a munkahelyén lévő magas elvárásoknak meg tudjon felelni, nyugodtnak kell lennie a tekintetben, hogy gyermeke jó kezekben, biztonságban van. A bizalom kialakulásának azonban alapfeltétele az őszinte, partneri kapcsolat megléte a szülők és a bölcsőde között, amire fokozottan törekszünk.

A szülőkkel való kapcsolat kialakításában jelentős szerepet játszik, hogy a kisgyermeknevelő feltétel nélkül elfogadja, empátiával forduljon a szülők felé, és erősítse őket szülői szerepkörükben.

A kisgyermeknevelő személyisége nem csak a gyermek, hanem a szülő számára is minta lehet, kihat a szülők gondolkodására, viselkedésére és nevelési elveire is.

Segítő szándékkal, készségesen állunk a szülők rendelkezésére, igény esetén akár munkaidő után is elérhetőek vagyunk (telefonos vagy személyes információ esetében) számukra.

## A bölcsődei nevelés – gondozás alapelvei

**A családi nevelés elsődlegességének tisztelete**

A gyermek nevelése elsősorban a család joga és kötelessége. A bölcsőde a családi nevelés értékeit, hagyományait és szokásait tiszteletben tartva és lehetőség szerint erősítve vesz részt a gyermekek gondozásában, nevelésében, illetve szükség esetén lehetőségeihez mérten törekedve a családi nevelés hiányosságainak kompenzálására, korrigálására. Mindezek értelmében fontos tehát a szülők számára lehetővé tenni a tevékeny, különböző szinteken és módokon megvalósuló bekapcsolódást a bölcsőde életébe.

**A gyermeki személyiség tiszteletének elve**

A gyermeket – mint fejlődő személyiséget – a kisebb körű kompetenciából fakadó nagyobb segítségigénye/ráutaltsága miatt különleges védelem illeti meg. A bölcsődei nevelés – gondozás értékközvetítő és értékteremtő folyamat, amely a gyermeki személyiség teljes kibontakoztatására a személyes, a szociális és a kognitív kompetenciák fejlődésének segítésére irányul, az emberi jogok és az alapvető szabadságjogok tiszteletben tartásával.

**A nevelés – gondozás egységének elve**

A gondozás és nevelés elválaszthatatlan egységet alkotnak. A nevelés tágabb, a gondozás szűkebb fogalom: a gondozás minden helyzetében nevelés is folyik, a nevelés helyzetei, lehetőségei azonban nem korlátozódnak a gondozási helyzetekre.

**Az egyéni bánásmód elve**

A gyermek fejlődéséhez alapvető feltétel a felnőtt őszinte érdeklődése, figyelme, megbecsülése, a kompetenciájának elismerésén alapuló választási lehetőség biztosítása az egyes élethelyzetekben, a pozitív megnyilvánulások támogatása, megerősítése, elismerése. A kisgyermeknevelő meleg, szeretetteljes odafordulással, a megfelelő környezet kialakításával, a gyermek életkori- és egyéni sajátosságait, fejlettségét, pillanatnyi fizikai és pszichés állapotát, hangulatát figyelembe véve segíti a gyermek fejlődését. Fontos, hogy a kisgyermeknevelő elfogadja, tiszteletben tartsa a gyermek vallási, nemzetiségi, etnikai, kulturális stb. hovatartozását, és lehetőség szerint segítse az identitástudat kialakulását, fejlődését. Segítse a saját és más kultúra, a hagyományok megismerését és tiszteletben tartását.

**A biztonság és a stabilitás elve**

A gyermek személyi- és tárgyi környezetének állandósága („saját” gondozónő-rendszer, felmenőrendszer, csoport- és helyállandóság) növeli az érzelmi biztonságot, alapul szolgál a tájékozódáshoz, a jó szokások kialakulásához.

A gyermek új helyzetekhez való fokozatos hozzászoktatása segíti alkalmazkodását, a változások elfogadását, az új megismerését, a szokások kialakulását.

A napirend folyamatosságából, az egyes mozzanatok egymásra épüléséből fakadó ismétlődések tájékozódási lehetőséget, stabilitást, kiszámíthatóságot eredményeznek a napi események sorában, növelik a gyermek biztonságérzetét.

A gyermek új helyzetekhez való fokozatos hozzászoktatása segíti alkalmazkodását, a változások elfogadását, az új megismerését, a szokások kialakulását.

**Az aktivitás, az önállóság segítésének elve**

A gyermek ösztönzése, megnyilvánulásainak elismerő, támogató, az igényekhez igazodó segítése, az önállóság és az aktivitás tevékenység – specifikusságának, fizikai és pszichés állapottól függésének elfogadása, a gyermek felé irányuló szeretet, elfogadás és empátia fokozzák az aktivitást és az önállóság iránti vágyat.

A biztonságos és tevékenységre motiváló személyi és tárgyi környezet megteremtése, a próbálkozásokhoz elegendő idő biztosítása, a gyermek meghallgatása, véleményének figyelembevétele, a kompetenciájának megfelelő mértékű döntési lehetőség biztosítása bölcsődei nevelés – gondozás egyik kiemelt feladata. A gyermek ösztönzése, megnyilvánulásainak elismerő, támogató, az igényekhez igazodó segítése, a gyermek felé irányuló szeretet, az elfogadás és empátia fokozzák az aktivitást és az önállóság iránti vágyat.

A kisgyermeknevelő az élményszerzés lehetőségének biztosításával, saját példamutatásával, az egyes élethelyzeteknek a gyermek számára átláthatóvá, befogadóvá, kezelhetővé tételével, a tapasztalatok feldolgozásának segítésével, az egyes viselkedésformákkal való próbálkozások bátorításával segíti a tanulást.

**Az egységes nevelő hatások elve**

A nevelés értékközvetítés és értékteremtés egyben. Eredményessége érdekében fontos, hogy a gyermekkel foglalkozó felnőttek – a közöttük lévő személyiségbeli különbözőségek tiszteletben tartásával – a gyermek elfogadásában, a kompetenciájának és pillanatnyi szükségleteinek megfelelő fizikai és érzelmi biztonság és szeretetteljes gondoskodás nyújtásában, öntevékenységének biztosításában egyetértsenek, az alapvető értékek, erkölcsi normák és célok tekintetében nézeteiket egyeztessék, nevelői gyakorlatukat egymáshoz közelítsék.

## Bölcsődénkben a nevelés – gondozás feladatai

A gyermekjóléti alapellátás részeként 20 hetes kortól – a bölcsődében 3 éves korig, a gyermekek napközbeni ellátása, szakszerű gondozása –nevelése, az egészséges, biztonságos környezet megteremtése.

Az intézményes szocializáció első színtere a bölcsődei gondozás, nevelés. A gyermek a saját családjában nevelkedik, a bölcsőde segítséget nyújt számára testi és pszichés szükségleteinek kielégítéséhez, értelmi, érzelmi, erkölcsi fejlődéséhez, a megfelelő viselkedésformák elsajátításához, a helyes (higiénés és kulturhigiénés) szokások kialakításához – az egészséges személyiségfejlődéshez, hátrányos helyzetű gyermekek esetén a hátrányok csökkentéséhez.

Kisgyermekkorban alakulnak ki a gyermek alapvető jellemvonásai, külvilághoz való viszonya, érzelmi és akarati élet fontosabb jegyei, tehát ennek az életszakasznak döntő jelentősége van.

Fontosnak tartjuk a gyermeki érdeklődés kialakulásának és fenntartásának segítését, a kommunikációhoz. Azt szeretnénk, hogy a kisgyermekek úgy szocializálódjanak, hogy a meghitt beszélgetés szokássá váljon a családban és a családon kívül is, hogy a kommunikatív képességének fejlődését elősegítsük. A későbbiek folyamán ne alakuljon ki kapcsolati zavar, mert a bizalmon alapuló jó kapcsolatnak az alapfeltétele a meghallgatás, a beszélgetés kezdeményezése, az értő figyelem és kérdezés. A szocializációs problémával küzdő, lassabban fejlődő gyermekek (hátrányos helyzetű, elhanyagolt) segítését. Önálló aktivitásuk és kreativitásuk támogatásáról, önkifejezési lehetőségeik megteremtéséről is gondoskodnunk kell.

A napi gondozási folyamat során az alábbiakat biztosítjuk a kisgyermekek számára:

* koruknak megfelelő mennyiségi és minőségi étkeztetés
* pihenés, játék
* mozgásfejlesztés
* kreatív kézművesség
* zenés-mesés foglalkozások

Munkánk alapelve: a gyermek szeretetén alapuló, a gyermeki jogokat tiszteletben tartó gyermekközpontú nevelés.

Kisgyermeknevelőink személyre szóló bánásmóddal, a gyermekek egyéni sajátosságaihoz, igényeihez, fejlettségéhez igazodó neveléssel és gondozással nevelnek.

Fontosnak tartjuk a szülőkkel való partneri kapcsolat kialakítását, segítő szándékkal, készségesen állunk a szülők rendelkezésére. Igény esetén gondozónőink munkaidő után is elérhetőek személyes vagy telefonos információ kérés esetén.

Célunk az általunk gondozott gyermekek világképét gazdagítani, ismereteiket tágítani, tapasztalataikat bővíteni, a bizalmon és elfogadáson alapuló társas kapcsolatok alakulásának alakulását, az empátia és a tolerancia fejlődését segíteni, mert ezáltal válnak érzelmileg gazdag, nyitott kreatív és érdeklődő személyiséggé.

Gondozó – nevelő munkánk során kiemelt figyelmet fordítunk a megismerési folyamatok fejlődésének segítésére, változatos tevékenységeken keresztül.

A nevelés minden területén a játék az elsődleges és a legkiemelkedőbb tevékenység. A leghatékonyabb és a legörömtelibb tanulásnak azt tartjuk, ami a játékon keresztül valósul meg, és ami a saját ismeretszerzésen alapul. A játék természetes viselkedése és fő tevékenysége a gyermeknek. Örömét leli benne, vágyait, törekvéseit valósítja meg.

**Piaget: „a gyermek nem azért játszik, mert kedve van játszani, hanem**

**mert a gondolkodásformája játékos.”**

## A bölcsődei nevelés - gondozás főbb helyzetei

A nevelés – gondozás valamennyi helyzetének célja a gyermek testi – lelki harmóniájának elősegítése. A nevelés – gondozás valamennyi helyzetében lehetőséget kell biztosítani a kisgyermek számára ahhoz, hogy érdeklődésének, pillanatnyi pszichés szükségleteinek megfelelően ismerkedhessen személyi- és tárgyi környezetével, úgy, hogy viselkedési mintát és segítséget kapjon optimális fejlődéséhez és szocializációjához. A gondozás (testi szükségletek kielégítése) és a játék a bölcsődei élet egyenrangúan fontos helyzetei, melyekben lényeges a gyermek szabad aktivitás iránti igényének és kompetencia érzésének erősítése.

A bölcsődei élet legyen élvezetes, részvételre motiváló, jórészt tapasztalatszerzésre épülő tanulási élményeket biztosító, társas közegbe zajló, interakciót ösztönző. A gyermekek számára biztosítani kell, hogy koruknak és fejlettségüknek megfelelően vegyenek részt az egyes élethelyzetek, tevékenységek előkészítésében, kiválasztásában, alakításában.

Valamennyi tevékenység, élethelyzet alakításának módszertani alapja a gyermek pozitív önértékelésének erősítése és a különböző faji, kulturális, vallási, nyelvi, nemi, valamint fizikai és mentális képességbeli különbözőségek tiszteletének kialakítása.

**Gondozás**

Bensőséges interakciós helyzet kisgyermeknevelő és gyermek között, melynek elsődleges célja a gyermek testi szükségleteinek kielégítése.

A személyes és szociális kompetencia kialakulásának egyik feltétele, hogy a gyermek csecsemőkortól kezdve aktívan vehessen részt a gondozási helyzetekben, lehetősége legyen úgy próbálkozni, hogy közben érzi a gondozónő figyelmét, biztatását, támogató segítségét. Sikeres próbálkozásait a felnőtt megerősítéssel, dicsérettel jutalmazza (ez növeli az együttműködési kedvet), a sikertelenségért viszont nem kap elmarasztalást. Lényeges az elegendő idő biztosítása, mivel az egyes mozzanatok megtanulása hosszú gyakorlást igényel. A felnőttel való kommunikáció érzelmi töltése a gondozónőnek a gyermekről adott jelzései kihatnak az önelfogadásra, a személyiség egészséges alakulására.

A gondozás jelentős mértékben befolyásolja a szokáskialakítást és az önállósodást.

**Testápolás, higiéniai szokások:** Ismerkedjenek meg a testápolási teendőkkel, a tisztálkodáshoz szükséges eszközökkel. Ismerjék a tisztálkodás sorrendiségét. Segítséggel mossanak kezet, használják jellel ellátott törölközőjüket. Ismerjék a papírzsebkendő használatát és segítséggel használják azt.

**Öltözködés:** Ismerjék fel saját ruhájukat, cipőjüket. Próbálkozzanak az öltözködéssel. Ruhájukat próbálják segítséggel ki - és begombolni, le - és felvenni.

**Étkezés:** Ismerjék és használják helyesen az étkezéshez szükséges tárgyakat (evőeszköz, pohár, szalvéta). Ismerkedjenek meg a kulturált étkezés szokásaival, szabályaival.

**Játék**

A kisgyermekkor legfontosabb tevékenysége, amely segíti a világ megismerésében és befogadásában, elősegíti a testi, az érzelmi, az értelmi és a szociális fejlődést. Játék során ismerkedik önmagával, mozgásával, cselekedeteinek hatásával, a körülötte lévő tárgyakkal. Élvezi a mozgást, a megismerést, fejlődik beszéde, gondolkodása, képzelete, problémamegoldó képessége, kreativitása, a társas együttlét (szülő, testvér, kortárs, más felnőtt) során alakul, fejlődik szociális képessége. Tehát mozog, tapasztal, gyakorol, próbára teszi képességeit.

A játékot kísérő pozitív érzelmek, közlési vágyat ébresztenek, ezáltal fokozódik a gyerekek beszédkedve. A játékban válnak közelivé és elfogadhatóvá a viselkedési szabályok. A kisgyermek érzelmi élete a tapasztalások útján gazdagodik. Saját élményei az érzelmek megismerését, átélését teszik lehetővé. A pozitív érzelmek: az öröm, a meglepetés, a nyugalom és a szeretet arra ösztönzik, hogy az eseményeket, melyekből ezek az érzelmek fakadtak megismételje. Játékaiban szívesen játssza el azokat a pillanatokat, melyek jó érzéssel töltötték el. A kisgyermeknevelő a játék feltételeinek biztosításával és nevelői magatartásával támogatja az elmélyült, nyugodt játéktevékenységet. A gyermek igényeitől és a helyzettől függően kezdeményez, szerepet vállal a játékban, annak tartalmát ötleteivel, javaslataival színesíti.

**Mondóka, ének**

A gyermek életkori sajátosságaihoz, egyéni fejlettségéhez, érzelmi, hangulati állapotához igazodó játékos mondókák, gyermekdalok, népdalok felkeltik a kisgyermek érdeklődését, formálják esztétikai érzékenységét, zenei ízlését, segítik a hagyományok megismerését és továbbélését. A személyes kapcsolatban, játékhelyzetben átélt mondókázás, éneklés, zenehallgatás pozitív érzelmeket keltenek, örömélményt, érzelmi biztonságot adnak a gyermeknek. Az ismétlődések, a játékos mozdulatok megerősítik a zenei élményt, a zenei emlékezetet. Érzelmi alapon segítik az anyanyelv elsajátítását, a személyiség fejlődését, hozzájárulnak a kisgyermek lelki egészségéhez, valamint a csoportban a derűs, barátságos légkör megteremtéséhez.

**Vers, mese**

Nagy hatással van a kisgyermek érzelmi-, értelmi-, (ezen belül a beszéd, a gondolkodás, az emlékezet, a képzelet) és szociális fejlődésére. A versnek elsősorban a ritmusa, a mesének pedig a tartalma hat az érzelmeken keresztül a személyiségre. A verselés, mesélés, képeskönyv nézegetés bensőséges kommunikációs helyzet, így a gyermek számára alapvető érzelmi biztonság egyszerre feltétel és eredmény. A gyermek olyan tapasztalatokra, ismeretekre tesz szert, amelyeknek megszerzésére más helyzetekben nincs lehetősége. Fejlődik emberismerete, a főhőssel való azonosulás fejleszti empátiáját, gazdagodik szókincse. A mese segíti az optimista életfilozófia és az önálló véleményalkotás alakulását.

A bölcsődében a népi és az irodalmi műveknek egyaránt helye van.

A helyzetek alakítását, alakulását a gyermekek pillanatnyi érzelmi állapota és ebből fakadó igényei befolyásolják elsősorban.

**Alkotó tevékenységek**

Az öröm forrása maga a tevékenység – az érzelmek feldolgozása és kifejezése, az önkifejezés, az alkotás – nem az eredmény. A kisgyermeknevelő a feltételek biztosításával, az egyes technikák megmutatásával, a gyermek pillanatnyi igényeinek megfelelő technikai segítéssel, az alkotókedv ébren tartásával, a gyermek alkotásának elismerésével és megbecsülésével, megőrzésével segítheti az alkotó tevékenységek iránti érdeklődést és a személyiségfejlődésre gyakorolt hatások érvényesülését.

**Egyéb tevékenységek**

Ezek a tevékenységek valamilyen élethelyzethez közös előkészítéséhez és megoldásához, az egymásról és a környezet szépségéről való gondoskodáshoz kapcsolódnak (gyümölcsnap előkészítése, falevélgyűjtés, viráglocsolás….). Az öröm forrásai az együttesség, a közös munkálkodás és a tevékenység fontosságának, hasznosságának átélése. A gyermekek bármikor bekapcsolódhatnak, és bármikor kiléphetnek, az önkéntesség nagyon fontos.

**Mozgás**

Csecsemő- és kisgyermekkorban a mozgás alapvető formái alakulnak ki, fejlődnek. A mozgásigény rendkívül nagy, az egészséges gyermek örömmel gyakorolja a mozgást. Mind a szobában, mind az udvaron biztosítani kell a gyermekek számára minél nagyobb mozgásteret, mozgásfejlesztő játékokat, melyek használata során gyakorolják a gyermekek az egyes mozgásformákat, fejlődik mozgás koordinációjuk, harmonikussá válik a mozgásuk. A játékeszközök szerepe az érdeklődés felkeltése, a mozgás aktivitás fenntartása. Fontos szempont, hogy a környezet balesetmentes legyen, a veszélyforrásokat kiküszöböljük. A nagymozgásos játékokra a szabadban, udvaron, teraszon több lehetőség adott, mint a szobában. A szobai játékok sokféleségük folytán a kéz finommozgását és a nagymozgásokat is fejlesztik. A szobában is szükségesek nagymozgásos játékok.

**Tanulás**

A teljesítményelváráshoz kötött, erőltetett ismeretgyarapításnak a bölcsődében nincs helye.

A bölcsődei nevelés – gondozás területén a tanulás fogalmát a lehető legtágabban értelmezzük: minden olyan tapasztalat- és/vagy információszerzési folyamat tanulás, amely tartós változást idéz elő a viselkedésben és/vagy a gondolkodásban. A tanulás a gyermek korából és fejlettségéből adódó tevékenység, illetve tevékenységbe ágyazottan történik. A tanulás legfontosabb irányítója a személyes kíváncsiság, az érdeklődés.

A kisgyermekkori tanulás színterei a természetes a természetes élethelyzetek: a gondozás és a játék, a felnőttel és a társakkal való együttes tevékenység és kommunikáció. A tanulás formái: utánzás, spontán játékos tapasztalatszerzés, a gondozónő – gyermek interakcióból származó ismeretszerzés és szokáskialakítás.

A beszéd a kisgyermekkori tanulás nagyon fontos eleme. A kommunikatív képességek fejlődésének feltételei biztonságos és támogató környezetben zajló felnőtt – gyermek és gyermek – gyermek interakciók. Figyelembe kell venni azoknak a gyermekeknek a nyelvi szükségleteit, akiknek más az anyanyelvük, mint a nemzeti nyelv.

# A bölcsődei élet megszervezése

## Gyermekcsoportok szervezése

A bölcsődei gyermekcsoport létszámát a 15/1998. (IV.30.) NM rendelet 40. §. (2) bekezdése határozza meg. Ennél magasabb létszám szakmailag nem fogadható el.

Eszerint egy bölcsődei csoportban kétéves kor alatt legfeljebb 12gyermek, ha valamennyi gyermek betöltötte a második életévét, legfeljebb 14 gyermek nevelhető, gondozható. A gyermek a bölcsődébe járás teljes időtartama alatt ugyanabba a gyerekcsoportba jár. A csoportok szervezése során biztosítani kell, hogy a gyermek bölcsődébe járásának időtartama alatt ugyanabba a csoportba járjon, a gondozónők személyi állandósága is biztosítva legyen, valamint lehetőség szerint korcsoportokra osztva, közel azonos korú gyermekek kerüljenek egy szobába.

## Kapcsolat a szülőkkel

A bölcsődei nevelés – gondozás a családi neveléssel együtt, azt kiegészítve szolgálja a gyermek fejlődését. A családi és a bölcsődei nevelés – gondozás összhangja, a szülők és a gondozónők közötti partneri kapcsolat kialakítása elengedhetetlen feltétele a gyermek harmonikus fejlődésének.

A szülők és a kisgyermeknevelők folyamatosan, kölcsönösen tájékoztatják egymást a gyermek fejlődéséről, ez alapvető fontosságú a személyre szóló bölcsődei gondozás-nevelés kialakításában, és a családokat is segíti a gyermek nevelésében.

A tájékoztatás mindig őszinte, hiteles, személyes hangvételű, az érintetek személyiségi jogait tiszteletben tartó.

A kapcsolattartásnak, tájékoztatásnak több formája van. Ezek a következők:

* beszélgetés érkezéskor és hazamenetelkor
* szülői értekezletek: hagyományos értekezletek, szülőcsoportos megbeszélések
* családlátogatás
* hirdetőtábla
* napló
* nyílt napok
* időpont-egyeztetés utáni egyéni beszélgetések
* szervezett programok

Mivel mindegyik más-más szerepet tölt be, ezért célszerű minél többet alkalmazni közülük.

## Családlátogatás

Célja: a leendő bölcsődés kisgyermekkel és a család tagjaival való kapcsolatfelvétel, a gyermeknek otthoni környezetben való megismerése. Az első látogatásra lehetőség szerint a beszoktatás megkezdése előtt kerüljön sor. A családi élet az emberek intim szférájához tartozik, ezért a családlátogatás lehetőségének ajánlásakor, az időpont megválasztásakor, a családlátogatás alatt és után a család kívánságait mindenekfelett tiszteletben kell tartani.

## Szülőcsoportos beszélgetések

Tematikus beszélgetés a csoport gondozónőinek vezetésével a csoportba járó gyermekek szüleit foglalkoztató nevelési témáról. A problémák megosztása, egymás meghallgatása segíti a szülői kompetenciaérzés megtartását, erősítését.

## A gyermekek beszoktatása (adaptáció) – szülővel történő fokozatos beszoktatás

A szülővel történő fokozatos beszoktatás módszerének bevezetése, a gondozó-nevelő munka egyik fontos feladatát, a családdal való együttműködést helyezi előtérbe.

Az anya vagy apa jelenléte biztonságot ad a kisgyermeknek, és megkönnyíti az új környezethez való alkalmazkodását. A kisgyermek és a kisgyermeknevelő között fokozatosan kialakuló érzelmi kötődés segíti a gyermeket új környezetének elfogadásában, jelentősen megkönnyíti a beilleszkedést a közösségbe, csökkenti az adaptáció során fellépő negatív tüneteket (pl.: étvágytalanság, súlyesés, nyugtalanság, sírás, tiltakozás, alvászavar stb.)

A szülővel történő fokozatos beszoktatás módszerének feltételei:

* a bölcsődevezető, a kisgyermeknevelő, illetve az ellátást nyújtó személy korrekt tájékoztatással teremtse meg az együttműködés feltételeit,
* a szülő részéről a módszer elfogadása, és együttműködő részvétele,
* a beszoktatás időtartama a gyermek alkalmazkodásának segítése érdekében legalább két hét legyen,
* a beszoktatás első hetében a szülővel együtt, a második héten már a szülő állandó jelenléte nélkül, de rövidebb és fokozatosan emelt idővel történjen,
* a beszoktatás első hetében úgy kell a beszoktatási időt alakítani, hogy az anya gyermekével valamennyi gondozási műveletet elvégezhesse és a kisgyermeknevelő ezeket megfigyelhesse,
* a gyermek együttműködésétől függően a gondozónő az első napokban is kísérletet tehet egy-egy gondozási művelet elvégzésére az anya jelenlétében (kínálás, orrtörlés),
* a harmadik-negyedik naptól a kisgyermeknevelő fokozatosan veszi át az anyától a gondozási műveleteket,
* a gyermek ébrenléti ideje alatt az anya rövidebb-hosszabb ideig távozhat a csoportszobából,
* az alvás jelenti a beszoktatás ideje alatt a legnagyobb nehézséget, ezért az anya még a második hét végéig is tartózkodjon a bölcsődében az altatás ideje alatt, illetve az ébredés várható időpontjában,
* célszerű beszoktatási terv készítése, hogy a csoportban dolgozó kisgyermeknevelők összehangolhassák a beszoktatás sorrendjét és a gyermekek által ott töltött időt,
* egy kisgyermeknevelőhöz egy időben csak egy gyermek kerüljön beszoktatásra, hogy az adott gyermekkel tudjon foglalkozni,
* a gyermek bölcsődei életének kialakításánál, a szakmai elvek szabta kereteken belül figyelembe kell venni az otthoni szokásokat,
* a beszoktatás során a kisgyermeknevelőnek az egész családot, nem „csak” a gyermeket kell segítenie.

## „Saját gondozónő” - rendszer

A „saját gondozónő” - rendszer a személyi állandóság elvén nyugszik a bölcsődei csoportban. A csoport gyermekeinek egy része (6-7gyermek) tartozik egy kisgyermeknevelőhöz. A nevelés - gondozás mellett ő kíséri figyelemmel a gyermekfejlődését, vezeti a feljegyzéseket, törzslapját, naplóját, ő tartja számon az újabb fejlődési állomásokat.

A kisgyermeknevelő az ún. ölelkezési idejét elsősorban a „saját” gyermekei gondozására, nevelésére fordítja. A „saját gondozónő” – rendszerben több figyelem jut minden gyermekre, számon lehet tartani a gyermekek egyéni igényeit, problémáit, szokásait, elsősorban a „saját” gondozónő segíti át őket a bölcsődei élet során adódó nehézségeken.

## Napirend

A rendszeresség rendkívül fontos a kisgyermek életében. Az állandóan, rendszeresen ismétlődő dolgok megkönnyítik a gyermek számára a tájékozódást, a megszokott napirend biztonságot teremt, kiszámíthatóvá válnak a gyermek napjai, könnyebben alkalmazkodik a világ követelményeihez.

A jól szervezett, folyamatos és rugalmas napirend a gyermek igényeinek, szükségleteinek kielégítését, a nyugodt és folyamatos gondozás feltételeit, annak megvalósítását kívánja biztosítani, megteremtve a biztonságérzetet, a kiszámíthatóságot, az aktivitás és az önállóság lehetőségét. A napirenden belül az egyes gyermek igényeit úgy kell kielégíteni, hogy közben a csoport életében is áttekinthető rendszer legyen, a gyermekek tájékozódhassanak a várható eseményekről, kiiktatódjon a várakozási idő. Ez egyben a csoport belső nyugalmát is biztosítja.

A folyamatos gondozáson belül az egymást követő események (tisztálkodás, étkezés, alvás) a gyermek biztonságérzetét, jó közérzetét teremtik meg – s egyben kiiktatják a felesleges várakozási időt.

A napirend függ a gyermekcsoport életkori összetételétől, fejlettségétől, szükségleteiről, de befolyásolják azt az évszakok, az időjárás, a csoportlétszám és egyéb tényezők (pl.: bölcsőde nyitása, zárása stb.) is. Kialakításának további feltétele a személyi állandóság („saját gondozónő” – rendszer), a tárgyi feltételek, a jó munkaszervezés, a kisegítő személyzet összehangolt munkája, a gyerekek otthoni életének, életritmusának lehetőség szerinti figyelembevétele. A kisgyermeknevelők munkarendje a gyermek napirendjének alapján készül el. A napirend rugalmasan változtatható.

## A bölcsőde rendezvényei, szervezett programok

A családok igényeihez igazodó többletlehetőségek a családok segítése, a szülői kompetencia növelése, a család és a bölcsőde közötti kapcsolat erősítése érdekében (családi délután, adventi készülődés…).

A közös programok, ünnepek lehetőséget teremtenek a család és a gyermeket ellátó intézmény közötti kapcsolat elmélyítésére. Széppé, színessé teszik az életet, segítenek a meglévő hagyományok megőrzésében, újak kialakításában.

Programjaink –hagyományaink:

* télapó, karácsony
* farsang, húsvét
* anyák napja
* gyermeknap – családi délután
* születés-és névnapok
* jeles napok, világnapok (Márton nap, Állatok világ napja, Víz világ napja, Madarak, fák napja, Apák napja….)

A hagyományos programokon felül, heti rendszerességgel, fakultatív lehetőségként kerül megszervezésre a „Pöndöly bölcsi” – Németh Csilla művészeti vezető irányításával – minden péntekek de. 930 – 1100 óra között. A zene meghatározó szerepet játszik a beszédfejlődésben. A zenére mozgás fejleszti a kisgyermek egyensúlyérzékét és mozgáskoordinációját, fejlődik, bővül a szókincse, ritmus érzéke.

# Működéshez szükséges feltételek

## Személyi feltételek

A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30) NM. rendelet szabályozza a bölcsődei ellátás szakmai létszám irányszámait, létszámminimum normáit.

Engedélyezett álláshelyeink száma: 18 fő. Minden álláshelyt szakmailag jól képzett dolgozó tölt be.

* intézményvezető: 1 fő
* kisgyermeknevelő és élelmezésvezető: 1 fő
* kisgyermeknevelő: 11 fő
* konyhai kisegítő: 2 fő
* dajka: 3 fő

A bölcsődeorvos havi 20 órában, vállalkozói szerződés keretében dolgozik a bölcsődében.

Egy utazó gyógypedagógus részmunkaidőben, heti 2 órában, határozott időre való kinevezéssel segíti a kisgyermeknevelők munkáját.

Munkatársi közösségünk együttműködésre kész, kreatív szakemberekből tevődik össze. Kisgyermeknevelőink szakmailag felkészültek, az új gyakorlati ismeretek iránt nyitottak. Szakdolgozóink minden évben akkreditált továbbképzéseken vesznek részt.

## Tárgyi feltételek

Tárgyi feltételeink, eszköz ellátottságunk jónak mondható. Feladataink ellátásához rendelkezünk az alapvető eszközökkel, és lehetőségeinkhez mérten igyekszünk állandóan javítani, fejleszteni eszközállományunkat, esztétikusabbá tenni a környezetünket. A folyamatos fejlesztésre, eszközbővítésre szükség van. A fenntartó a működéshez szükséges feltételeket biztosítja.

## Csoportszobák

Intézményünk belső terének kialakítása, színvilága gyermekközpontúságot tükröz.

Az 5 csoportszoba 3 gondozási egységre tagolódik. Két-két szoba egy egységként, illetve egy szoba különálló egységként. Ez a különálló csoport utólagosan lett kialakítva. Mivel ez teljesen önálló egység, ebben a csoportban a megfelelő szakmai munka érdekében 3 kisgyermeknevelő dolgozik. A további csoportokban 2-2 kisgyermeknevelő látja el a feladatát. Egységenként 1-1 bölcsődei dajka a takarítási munkákon felül a gyermekek rövid idejű, szükségszerűen felmerülő felügyeletével (például udvarra való kimenetel és bejövetel) segíti a kisgyermeknevelők munkáját. A gondozási egységek elrendezése, berendezése ideálisan hozzájárul a megfelelő szakmai munka végzéséhez. A csoportszobák 40 m² alapterületűek, világosak, jól kihasználhatók, szépen berendezettek. A korszerűen berendezett fürdőszobát a két csoport közösen használja, de ez nem okoz fennakadást, jó elrendezése révén. A csoportban jól elkülönülnek a különböző funkciójú játéksarkok, minden a gyermekek igényeinek megfelelően van kialakítva. A játékkészlet az előírt és elvárt pedagógiai szempontok alapján van összeállítva, változatos, igazodik a csoport életkori és nem béli eloszlásához. A játékok elhelyezésében is a módszertani előírásokat követik, nyitott polcokon, a gyermekek számára elérhető magasságban, színes tárolóedényekben vannak elhelyezve, illetve a felügyeletet igénylő játékokat csak a kisgyermeknevelők érik el. A különböző szerepjátékokhoz kissé elkülönülő sarkok vannak kialakítva a megfelelő eszközökkel felszerelve.

## Udvar

A gyerekek mozgásigényét szabadlevegőn jól felszerelt játszóudvaron elégítjük ki.

A 800 m²res udvar, mely minden csoportszobából közvetlenül elérhető, füves és betonos részből áll. Az udvar ketté van osztva az átláthatóság érdekében. A kisebb felét 2 csoport, a nagyobbat 3 használja. Az udvari fajátékok sokban elősegítik a gyermekek nagymozgásának fejlődését. A homokozók fölött filagória biztosítja a nyári napsütésben is a védett játék lehetőségét, mely tevékenység a finommozgás, a konstruálás fejlesztésében játszik fontos szerepet. A betonos rész lehetőséget nyújt a megunhatatlan motorozáshoz, háromkerekűvel való biciklizéshez, és a nagyobbaknak a rollerezéshez.

## Tálalókonyha

Intézményünkben tálalókonyha működik. A gyermekek napi 4-szeri étkeztetésről a MEVID Zrt gondoskodik. Igény szerint, megfelelő orvosi igazolás bemutatása után biztosítunk többféle a diétás étkeztetést bölcsődéseink számára.

## Mosoda

A bölcsődei textíliák a mosása helyben történik (plédek, ágyneműk, törölközők, asztalterítők, előkék)

# Az ellátás igénybevételének módja

## A gyermekek felvételének rendje

Bölcsődébe minden olyan 20 hetes és 3 éves kor közötti gyermek felvehető, akiknek szülei/nevelői munkavégzésük, munkaerő-piaci részvételt elősegítő programban, képzésben való részvételük, betegségük vagy egyéb okok miatt napközbeni ellátásukról nem tudnak gondoskodni. Bölcsődénk ellátási területe a Komlói Kistérség Többcélú Önkormányzati Társulás területére terjed ki.

A bölcsődei jelentkezés egész évben folyamatos. A bölcsődei felvételhez a szülő személyes jelenléte szükséges. Jelentkezéskor rögzítjük a gyermek és a szülők adatait, a beszoktatás szülő által tervezett időpontját. Tájékoztatjuk a szülőket a bölcsőde működéséről, beszoktatás menetéről. Ha bölcsődei jelentkezés során, a bölcsődébe jelentkező gyermekek száma meghaladja a felvehetők számát, a gyermek úgynevezett „várólistára” kerül, ami azt jelenti, hogy az év folyamán kimaradt férőhelyekre bekerülhetnek.

Mivel a Szilvási Bölcsőde a város egyetlen bölcsődéje, ezért a telítettség miatt ragaszkodunk munkáltatói, iskolalátogatási igazolás bemutatásához. A felvétel során, előnyben részesítjük azon kisgyermekeket:

* akit egyedülálló szülő nevel
* akiknek szociális- vagy egyéb ok miatt egészséges fejlődése érdekében szükséges a bölcsődei nevelés, gondozás,
* akivel együtt a családban nevelt kiskorú gyermekek száma a 3 főt meghaladja
* akinek szülője orvosilag igazolt betegsége miatt az ellátást biztosítani nem, vagy csak részben tudja
* a jegyző védelembe vételt rendelt el, és kötelezte a szülőt a bölcsődei ellátás folyamatos igénybevételére.

A gyermek bölcsődei felvételét önkéntesen kérheti a szülő, egyéb esetekben a szülő hozzájárulásával kezdeményezheti a területi védőnő/a házi gyermekorvos vagy a háziorvos/a szociális ill. családgondozó/a gyermekjóléti szolgálat/a gyámhatóság.

Az óvodai nevelésre nem érett gyermek esetén, ha a gyermek a harmadik életévét betöltötte, de testi vagy szellemi fejlettségi szintje alapján még nem érett az óvodai nevelésre és óvodai jelentkezését a bölcsőde orvosa nem javasolja, bölcsődében gondozható negyedik életévének betöltését követő augusztus 31-ig.

Az intézmény megállapodást köt a szülővel. A megállapodásban rögzítik

* a felekre vonatkozó adatokat,
* a felekre vonatkozó kötelezettségeket és vállalásokat,
* a térítési díj összegét

## A bölcsőde nyitvatartási rendje:

A bölcsődei nevelési év szeptember 1-től a következő év augusztus 31-ig tart.

Bölcsődénk a helyi igényekhez igazodva, fenntartói döntés reggel 530 órától 1700 óráig tart nyitva.

Az intézmény nyári zárva tartásáról a fenntartó dönt, melynek időpontjáról a szülők minden év február 15-ig tájékoztatást kapnak.

Télen, karácsony és újév közötti időszakban intézményünk nem nyit ki, de a jelentkező igényeket ügyeletes bölcsőde formájában biztosítjuk.

A bölcsődében április 21-e, vagy ha az heti pihenőnapra vagy munkaszüneti napra esik, az azt követő legközelebbi munkanap, minden évben nevelés-gondozás nélküli munkanap. Célja a bölcsődében dolgozók szakmai fejlesztése. A nevelés-gondozás nélküli munkanapon a bölcsődei ellátás keretében – erre irányuló szülői kérés esetén – a gyermek felügyeletét és étkeztetést kell biztosítani.

## A bölcsődei ellátás megszűnik:

* A bölcsődei nevelési év végén, ha a gyermek a 3. életévét betöltötte.
* Ha a gyermek a 3. évét betöltötte, de testi vagy szellemi fejlettségi szintje alapján még nem érett az óvodai nevelésre, akkor a 4. életévének betöltését követő augusztus 31-ig nevelhető és gondozható a bölcsődében.
* Ha a bölcsőde orvosának szakvéleménye szerint egészségi állapota miatt bölcsődében nem gondozható vagy magatartászavara veszélyezteti a többi gyermek fejlődését.
* Ha a szülő a Házirendet súlyosan megsérti.

## Térítési díjak

A személyes gondoskodást nyújtó gyermekjóléti alapellátás keretében biztosított gyermekek napközbeni ellátásáért térítési díjat kell fizetni.

A térítési díjat az ellátást igénybevevő gyermek esetén a szülői felügyeletet gyakorló szülő vagy más törvényes képviselő (továbbiakban együtt: kötelezett) az intézménynek fizeti meg.

A fenntartó megállapítja a bölcsődei ellátás intézményi térítési díját, ami a szolgáltatási önköltség és a normatív állami hozzájárulás különbözete.

Bölcsőde esetében az intézményi térítési díjat külön meg kell határozni a gyermek gondozására, nevelésére, nappali felügyeletére és a vele történő foglalkozásra: gondozási díj, valamint a gyermek étkeztetésére vonatkozóan.

A bölcsődei gondozási díjat akkor is teljes hónapra kell megállapítani, ha a gyermek az ellátást a hónap nem minden napján veszi igénybe.

Gondozási díjkedvezmény:

* rendszeres gyermekvédelmi kedvezményben részesülő gyermek,
* 3 vagy többgyermekes család gyermekének,
* tartósan beteg vagy fogyatékos gyermek,
* átmeneti gondozásban lévő, az ideiglenes hatállyal nevelőszülőnél vagy gyermekotthonban elhelyezett, az átmeneti vagy tartós nevelésbe vett gyermek,
* védelembe vett gyermek gondozását térítésmentesen kell biztosítani.

Étkezéstérítési díjkedvezmény

Az intézményi gyermekétkeztetést ingyenesen kell biztosítani:

* rendszeres gyermekvédelmi kedvezményben részesülő gyermek után,
* 3 vagy többgyermekes családoknál,
* tartósan beteg vagy fogyatékos gyermeknél,
* családjában tartósan beteg gyermeket nevelő gyermeknél,
* olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át,
* nevelésbe vett gyermeknél

A gyermekétkeztetés térítési díjának megállapításánál az intézményi térítési díj alapja az élelmezés nyersanyagköltségének általános forgalmi adóval növelt összege.

# A bölcsőde kapcsolatai más intézményekkel

Munkánk során együttműködünk mindazon szervekkel, akik a családoknak nyújtott szolgáltatások során a gyermekekkel, illve azok családjával kapcsolatba kerülhetnek. Ennek érdekében folyamatosan kapcsolatot tartunk:

* fenntartóval,
* Gazdasági Ellátó Szervezettel,
* Komló Térségi Családsegítő és Gyermekjóléti Szolgálattal,
* Védőnői szolgálattal,
* bölcsődeorvossal,
* megyei bölcsődékkel
* módszertani tanácsadókkal
* óvodákkal, iskolákkal,
* Baranya Megyei Pedagógiai Szakszolgálat Komlói Tagintézményével,
* hatóságokkal.

Az elmúlt évek során nagyon jól működő kapcsolatot alakítottunk ki a város óvodáival és a Családsegítő Központtal. Szorosan együttműködve segítjük a rászoruló családokat.

# Az intézmény szolgáltatásáról szóló tájékoztatás helyi módja

Az intézményben pontos információk találhatók az elérhetőségeinkről, a bölcsődei ellátásról. Beiratkozáskor tájékoztatjuk a szülőket a bölcsődébe való felvétel szabályairól, teendőikről, jogaikról és kötelezettségükről. Minden gondozási egység rendelkezik zárt Facebook csoporttal, melyen információkat, fényképeket, videófelvételeket teszünk közzé.

# Érdekvédelem

A bölcsőde életének fontos dokumentuma a **Házirend**, melyet minden szülőnek ismernie kell.

Az **Érdekképviseleti Fórum** (továbbiakban: Fórum) a bölcsődei ellátásban részesülő gyermekek érdekeinek védelmét, képviseletét szolgálja és végzi.

A Fórum működésének célja, hogy megteremtse a bölcsődei ellátásban részesülő gyermekek szülei/törvényes képviselői, a fenntartó és az intézmény képviselői közötti együttműködés szélesebb körben értelmezett alapját.

További cél, hogy a bölcsődei ellátással kapcsolatban esetlegesen felmerülő panasz, probléma mihamarabb azon a helyen nyerjen orvoslást, ahol felmerül.

**Az ellátottak jogai:**

* A gyermeknek joga van, hogy segítséget kapjon a saját családjában történő neveléshez, személyiségének kibontakoztatásához, fejlődését veszélyeztető helyzet elhárításához, a társadalomba történő beilleszkedéshez.
* Sérülés, tartós betegség esetén a fejlődését segítő különleges ellátásban részesüljön.
* Fejődésére ártalmas környezeti és társadalmi hatások, valamint az egészségére káros szerek ellen védelemben részesüljön
* Emberi méltóságát tiszteletbe tartsák, bántalmazással, fizikai vagy lelki erőszakkal, az elhanyagolással szemben védelembe részesüljön
* A hátrányos megkülönböztetés minden formájától mentes nevelésben-gondozásban részesüljön
* Az ellátottat megilleti a személyes adatainak védelme
* Joga van az egyenlő bánásmódra, a vallási és etnikai hovatartozásra való tekintet nélkül

**Szülő joga, kötelessége:**

* Megválassza azt az intézményt melynek szolgáltatását igénybe veszi.
* Megismerje a nevelési-gondozási elveket
* Megismerje a gyermekcsoportok életét
* Tanácsot, tájékoztatást kérjen és kapjon a kisgyermeknevelőtől
* Bölcsőde működését illetően véleményt mondjon és javaslatot tegyen
* Megismerje a gyermekek ellátásával kapcsolatos dokumentumokat
* A gyermeke ellátásában közreműködő személyekkel együtt működjön
* A térítési díjat időben rendezze
* A házirendet betartsa

**A szolgáltatást végzők jogai**:

* A munkaköri leírás tartalmazza a szolgáltatást végzők jogait, kötelezettségeit
* Mindenki számára biztosítani kell a munkavégzéshez kapcsolódó megbecsülést, tiszteletben kell tartani emberi méltóságukat, személyiségi jogaikat, munkavégzési körülményeket biztosítani kell
* Jogsérelem esetén panasszal fordulhatnak az intézmény vezetőhöz, valamint a fenntartóhoz

# A szakmai felkészültsége biztosításának módja, formái

A szociális, gyermekjóléti és gyermekvédelmi tevékenységet végző személyek szakmai továbbképzésen kötelesek részt venni.

A továbbképzési időszak: 4 év

Minősített továbbképzés programok:

* Szakmai tanfolyam – kizárólag a munkájához kapcsolódó tanfolyam
* Személyiségfejlesztő tréning
* Szakmai tanácskozás
* Külföldi vagy hazai tanulmányút
* Szakmai műhely

Komló, 2018. 07. 16.

# Záró rendelkezések

A Szakmai Programot a Szilvási Bölcsőde vezetője állítja össze és a Komlói Kistérség Többélú Önkormányzati Társulás Tanácsának elnöke hagyja jóvá.

A Szakmai Program egy példányát a dolgozók számára hozzáférhető helyen kell elhelyezni.

A Szakmai Program kihirdetése napján lép hatályba.

……………………………………… ……………………………………

társulás elnöke intézményvezető